Široj javnosti 24-godišnji magistar građevine Igor Tomić poznat je kao avanturist i svojevrsni promotor "couchsurfinga" koji iskustva s putovanja, a posjetio je više od 50 zemalja na pet kontinenata, godinama prenosi svojim vršnjacima, ali i starijima.



Njegova putopisna predavanja i priče malo koga ostavljaju ravnodušnima pa je mnoge potaknuo da se odvaže na takav oblik jeftinog putovanja, u kojemu upoznajete nove ljude i kulture te na autentičan način i očima lokalaca doživljavate željenu destinaciju. Naime, "couchsurfing" podrazumijeva da prilikom putovanja ne odsjedate u hotelima i apartmanima, nego spavate na kauču kod nekog tko vas želi besplatno ugostiti.



No, malo je poznato da je Igor bio jedan od najboljih studenata na splitskom Fakultetu građevine, arhitekture i geodezije te dobitnik Rektorove nagrade.

Rijetki su oni koji su se iznenadili kada su čuli da je "upao" na prestižni studij sanacije povijesnih građevina koji izvode sveučilišta u Barceloni, Pragu, Padovi i Guimaraesu u Portugalu, u partnerstvu s UNESCO-om i ICOMOS-om, svjetskom stručnom udrugom koja se bavi očuvanjem, zaštitom i promicanjem kulturne baštine.



Interes za povijesne građevine i njihovu sanaciju, pojašnjava nam, prirodno se rodio tijekom posjeta Petri u Jordanu, maorskim nastambama na Novom Zelandu, hramovima Maja i Asteka, te drugim svjetskim povijesnim lokalitetima.



- Kao mnoge dobre stvari u mom životu, i upis na taj studij dogodio se prilično slučajno jer sam za natječaj doznao doslovno dva dana prije isteka roka. Uvjet za prijavu bio je da ste među 10 posto najboljih na svom fakultetu, što sam svakako ispunjavao, ali sam bio prilično skeptičan da ću upasti jer se za 20 upisnih mjesta prijavilo 500 kandidata iz cijelog svijeta.



U konačnici sam uspio, no trebalo je imati i financijsku podršku jer je stipendija pokrivala samo dio troškova. Sreća mi je opet bila naklonjena kada me odlučila stipendirati tvrtka "Spegra", naša splitska firma specijalizirana baš za to što sam upisao.



Prepoznali su moj rad i trud te odlučili uložiti u znanje, što je danas, budimo realni, poprilična rijetkost - zahvalan je mladi građevinar, koji se tako upustio u možda najveću avanturu od svih prijašnjih - samostalni studentski život u Pragu i Barceloni, gdje je proveo po jedan semestar prošle akademske godine. Iako je već obišao pola zemaljske kugle, to je bio prvi dodir sa samostalnim životom, i to u stranoj zemlji.



- Po 12 sati dnevno provodio sam na fakultetu u Pragu i češkom Institutu tehničkih znanosti. Bilo je prilično intenzivno, ali i užitak jer sam učio ono što volim. Još dok sam bio tamo, fakultet nam je platio jednotjedni posjet gradilištu bazilike Sagrada Familia u Barceloni, gdje smo učili od glavnih inženjera i arhitekata. Nastava se na studiju izvodi zaista na najvišoj mogućoj razini - kazuje nam mladi inženjer koji je u Pragu živio sam, a u Barceloni su mu cimeri bili Meksikanac, Grk i Englez, kolege sa studija.



- U Barceloni sam imao više slobodnog vremena jer sam pisao disertaciju pa se moglo i više uživati. U tom smo stanu u centru grada u pola godine ugostili 40 gostiju, od čega čak 22 moja. Taj broj znam jer su cimeri nakon desetoga počeli voditi popis, ali svi su apsolutno bili druželjubivi i otvoreni pa nije bilo problema. Hrvati su se dobro snalazili u takvom multikulturalnom okruženju - našalio se Igor, koji bi o svojim studentskim dogodovštinama iz tih dvaju europskih gradova mogao održati barem nekoliko predavanja.



Nakon povratka kući s novom diplomom magistra znanosti dobio je posao u istoj tvrtki koja ga je stipendirala, a zaposlenje su i prije kraja studija pronašli svi njegovi kolege jer su stručnjaci za to građevinsko područje iznimno rijetki i traženi. Zanimalo nas je li on imao inozemnih ponuda i zašto se odlučio vratiti kući kada mnogi njegovi vršnjaci i kolege jedva čekaju otići vani.



- Mogu iskreno reći da se nisam imao potrebu obazirati na te ponude jer "Spegra" uživa velik ugled u Europi, u što sam se uvjerio kada su naši profesori spominjali projekte na kojima je ta tvrtka radila. Posao je dinamičan, učim od vrhunskih stručnjaka i radim ono što volim! Svjestan sam da su u inozemstvu plaće potencijalno višestruku veće, no mislim da malo što može nadomjestiti dobro izbalansiran život u Splitu, gdje uz rad u takvoj firmi imam vremena posvetiti se i drugim aspektima života - mudro je zaključio mladi stručnjak, koji je i Novu godinu dočekao u Iranu s djevojkom Dunjom i prijateljima, gdje ih je ugostila kolegica koju je upoznao u Pragu.



Znatno veći budžet od onog studentskog Igor ne namjerava trošiti na luksuz, već ostaje vjeran sebi i poručuje:



- Poanta putovanja je upoznavanje, druženje s ljudima i susret s kulturama iz prve ruke. Boravak u hotelima i luksuznim apartmanima samo bi me udaljilo od toga. Mislim da se za putovanja uvijek može naći vremena kada se želi - ističe avanturist, koji se nikada nije libio odlazaka u zemlje koje se redovito nalaze na popisima najopasnijih mjesta na svijetu, kao što su Salvador, Gvatemala, Meksiko, Palestina i Ukrajina.



Učenje mu je, uz putovanja i "Hajduka", zaključili smo, još jedna velika strast pa nije stao na dvije magistarske titule. Upisao je doktorski studij u Splitu na svom matičnom fakultetu, a postoji realna mogućnost da će se uskoro ispuniti i birokratski uvjeti, čime bi mogao završiti dvojni doktorat u Barceloni.



Ni najmanje ne sumnjamo da ćemo o Igoru Tomiću, njegovima akademskim postignućima, ali i avanturama s putovanja, još itekako pisati.